Gandia destinarà 200.000 euros a entitats esportives de la ciutat
19 gener 2023

## Gandia destinarà 200.000 euros a entitats esportives de la ciutat19 gener 2023Última actualització: 19 gener 2023

![](../gestion/img/6ccaf5115fdc8ae424c838f36cc66f442f5ffc5fecb7958b95a613bcb300bb4d.jpg)  
  

L’Ajuntament de Gandia destinarà 200.000 euros a les entitats esportives de la ciutat aquest 2023. Així ho ha anunciat la regidora d’Esports, **Lydia Morant**, aquest matí en roda de premsa. En total, són 10.000 euros més que en l’última convocatòria, la de l’any 2022. Un total de 40 entitats esportives, o més, es veuran beneficiades d’aquestes ajudes per fomentar i donar suport als projectes i els programes esportius d'aquestes.

_«Ja hem publicat la convocatòria de 2023 i, per segon any consecutiu, per pública concurrència, per a que siga més just, equitatiu, transparent i que complisca amb les expectatives de transparència»_, ha expressat l’edil. A més, i a diferència d’altres anys, s’ha avançat feina i s’ha publicat abans. _«Que es publique a gener ens ho agraeixen les entitats perquè així poden optar a tindre el finançament més prompte»_, ha afegit.

Quant a les **bases i els criteris** a tenir en compte, enguany s’ha incorporat un nou criteri que va sorgir com a suggerient de les entitats esportives: l’esportiu inclusiu. Els que facen activitats o tinguen grups d’integració obtindran una puntuació extra.

_«Valorem molt positivament la part de l’esportiu inclusiu i la d’igualtat, el foment de l’esport femení. Encara no tenim un 50-50 i sempre que hi haja un 30% de dones en els equips a nivell federatiu s’obtindrà puntuació extraordinària»_, ha detallat Morant.

Es valora també l’esport base, els xiquets i xiquetes que puguen tindre un accés a l’esport amb el millor finançament per pagar el menor possible. I per últim, els esports minoritaris, ús d’instal·lacions esportives, socis i massa socials de les entitats.

La sol·licitud s’ha de presentar abans de l’1 de febrer com a requisit imprescindible, últim dia del termini. En cas de que una part de la documentació no siga correcta hi ha un termini extra per tal de fer el requeriment i esmenar els problemes.